2 ตัวท้าย 95 คอหวยเฮ ตรงเลขทะเบียนรถฟอร์จูนเนอร์
สาวอุดรฯกลายเป็นเศรษฐินีคนใหม่ หลังถูกรางวัลที่ 1 แบบจัดเต็มยกชุดรวยระเบิดระเบ้อ 48 ล้านบาท ส่วนหนุ่มสกลนครรับเละ 18 ล้านบาท จากรางวัลที่ 1 เหมือนกัน ขณะที่นักเล่นเลขเฮกันทั้งบางเสียงดังกันทั่วเมือง รางวัลเลขท้ายสองตัวงวดประจำวันที่ 1 มิถุนายน 2561 ออกเลข 95 ตรงเป๊ะกับเลขท้ายรถฟอร์จูนเนอร์ของโฟร์แมนการบินไทยที่กลายเป็น คนเหนือดวง รอดปาฏิหาริย์จากรถที่ถูกทับแบนเป็นกล้วยปิ้ง นักเล่นหวยรับทรัพย์กันถ้วนทั่ว เมียเจ้าของรถก็ได้โชคพอหอมปากหอมคอ เผยเจ้ามือหวยใต้ดินบางรายใจไม่ถึงไม่กล้ารับแทงเลข 95 บางรายใจถึงรับแทงแต่จ่ายครึ่งเดียว,ตะลึงตึงตึงเป็นที่ฮือฮากันไปทั่วประเทศ ภายหลังจากรางวัลเลขท้าย 2 ตัวของการออกสลากกินแบ่งรัฐบาลงวดประจำวันที่ 1 มิถุนายน 2561 ได้ออกเลข 95 ส่งผลให้นักเลงหวยทั่วทั้ง แผ่นดินพากันโห่ร้องทั้งด้วยความดีใจและเสียใจ เนื่องจากเลขดังกล่าวเป็นเลขเด็ดที่มีผู้กะเก็งกัน จากทะเบียน 3 กถ 1695 รถโตโยต้าฟอร์จูนเนอร์ สีขาว ของนายวรวุฒิ อยู่ญาติมาก หนุ่มโฟร์แมนบริษัทการบินไทย วัย 42 ปี ที่ประสบอุบัติเหตุแบบช็อกโลก ถูกรถพ่วงตู้คอนเทนเนอร์บรรทุกกากถั่วเหลืองหนักกว่า 46 ตัน เอนล้มลงมาทับรถของนายวรวุฒิ จนบี้แบนทั้งคันแทบเป็นกล้วยปิ้ง บริเวณทางโค้งวัดพลมานีย์ ถนนประชาพัฒนา แขวงทับยาว เขตลาดกระบัง กรุงเทพฯ เมื่อวันที่ 28 พ.ค. แต่กระนั้นนายวรวุฒิรอดชีวิตมาได้อย่างปาฏิหาริย์และตกเป็นข่าวครึกโครม ผู้คนพากันโจษจันกล่าวขานถึงความเป็น คนเหนือดวง ของนายวรวุฒิ ในเหตุการณ์ที่สุดเหลือเชื่อชนิดเหนือฟ้าใต้บาดาล ขณะที่เหล่านักเล่นเลขได้แห่นำเลขทะเบียนรถไปหาซื้อหวยกันยกใหญ่ ทั้งลอตเตอรี่และหวยใต้ดิน จนเจ้ามือหลายเจ้าขยาดไม่กล้ารับแทง บางรายใจถึงหน่อยรับแทงแต่ก็จ่ายเพียงครึ่งเดียว,ผู้สื่อข่าวรายงานว่า ผู้ที่โห่ร้องด้วยความดีใจหลังหวยออก คือผู้ที่ทุ่มแทงเลข 95 เป็นจำนวนมาก บางคนชนิดที่เรียกว่าทุ่มแทงหมดหน้าตัก เพราะเชื่อว่าเลขทะเบียนรถฟอร์จูนเนอร์ของนายวรวุฒิศักดิ์สิทธิ์จริง ทำให้รับทรัพย์ก้อนโต ส่วนคนที่โห่ร้องด้วยความเสียใจ เป็นเพราะไม่ได้นำเลขนี้ไปซื้อ ทั้งที่เป็นเลขดังสุดๆ เลยพลาดโอกาสได้เงินไปอย่างน่าเสียดาย,เย็นวันเดียวกัน ผู้สื่อข่าวเดินทางไปที่บ้านของนายวรวุฒิ อยู่ที่หมู่บ้านพิสาร ซอย 6 แขวงและเขตลาดกระบัง เพื่อสอบถามถึงเรื่องเลขรถฟอร์จูนเนอร์ที่ให้โชค พบนางละมุล อยู่ญาติมาก อายุ 39 ปี หัวหน้าฝ่ายทรัพยากรบุคคลบริษัทเอกชนแห่งหนึ่ง ภรรยานายวรวุฒิ อยู่ที่บ้านและเปิดเผยกับผู้สื่อข่าวว่า ได้ซื้อสลากกินแบ่งฯงวดวันที่ 1 มิถุนายน 61 มา 1 ฉบับ มีเลขท้าย 95 และถูกรางวัลเลขท้าย 2 ตัว โดยซื้อเมื่อวันที่ 30 พ.ค. ขณะไปเยี่ยมสามีที่พักรักษาตัวอยู่ที่โรงพยาบาลวิภาราม ถนนพัฒนาการ แขวงและเขตสวนหลวง กรุงเทพฯ และเดินลงมา ซื้อของบริเวณหน้าโรงพยาบาล เห็นแม่ค้าขายสลาก กินแบ่งรัฐบาลแถวนั้น มีเลขท้ายด้วย 95 อยู่ จึงซื้อตามเลขทะเบียนรถของสามี โดยซื้อมาใบเดียวและถูก ทั้งยังซื้อหวยใต้ดินเลข 95 อีกจำนวนหนึ่งได้เงินมาพอสมควร นอกจากนี้ ยังทราบมาว่า คนที่ทำงานถูกกันหมดทั้งบริษัท ในหมู่บ้านที่อาศัยอยู่ก็มีคนหลายคนถูกหวยจากเลขรถของสามีเช่นกัน ส่วนที่ทำงานของสามีคือที่บริษัทการบินไทย จำกัด ก็ทราบมาว่ามีคนถูกหวยเลข 95 กันมากเหมือนกัน,นางละมุลเผยต่อว่า สำหรับเงินที่ถูกหวยที่ได้รับในครั้งนี้ตั้งใจว่าจะนำเงินทั้งหมดไปซื้ออุปกรณ์การแพทย์และอุปกรณ์ช่วยชีวิตให้กับอาสาสมัครที่ช่วยเหลือสามี และแบ่งเงินบางส่วนไปทำบุญ นอกจากนี้ ยังต้องขอบคุณบริษัทโตโยต้า ที่จะนำรถมาให้ยืมใช้ชั่วคราว ขณะที่กำลังเจรจาไกล่เกลี่ยเรื่องค่าเสียหาย เรื่องค่าเสียหายนั้นไม่อยากจะเรียกร้องอะไรมากเพราะเป็นอุบัติเหตุ อีกทั้งรถก็ยังเหลือผ่อนอีกเพียง 13 งวด บริษัทประกันภัยนำรถไปเก็บและตีราคาให้เป็นซากรถไปแล้ว โดยมีการนัดพูดคุยไกล่เกลี่ยในวันจันทร์ที่ 4 มิ.ย.,ในจำนวนผู้ถูกรางวัลใหญ่ของสลากกินแบ่งรัฐบาลงวดนี้ มีชาวอุดรธานีกลายเป็นเศรษฐินีคนใหม่ หลังถูกรางวัลที่ 1 แบบยกชุด รวยอู้ฟู่เป็นเงินก้อนโตถึง 48 ล้านบาท โดยเมื่อเวลา 18.00 น. วันเดียวกัน น.ส.ณภัทร ศรีทอนสุด อายุ 40 ปี อยู่บ้านเลขที่ 129/4 ถนนบ้านเหล่า ต.หมากแข้ง อ.เมือง จ.อุดรธานี เข้าพบ ร.ต.อ.เสถียร วงศ์หาจักร รองสว. (สอบสวน) สภ.เมืองอุดรธานี แจ้งว่า ถูกสลากกินแบ่งรัฐบาลรางวัลที่ 1 ประจำงวดวันที่ 1 มิถุนายน 2561 หมายเลข 988117 จำนวน 8 ใบ เป็นเงินถึง 48 ล้านบาท,น.ส.ณภัทรเผยที่มาที่ไปของความโชคดีเป็นเศรษฐินีแบบไม่คาดฝันมาก่อนว่า ก่อนพบความโชคดีครั้งยิ่งใหญ่ในชีวิต ได้ไปเที่ยวที่จังหวัดมุกดาหารและซื้อลอตเตอรี่ที่มีเลขท้าย 117 มาแบบยกชุด 8 ใบ ขากลับได้แวะมาขอพรปู่ศรีสุทโธและแม่ย่าปทุมมา ที่คำชะโนด อ.บ้านดุง จ.อุดรธานี เมื่อหวยออก รู้ว่าถูกรางวัลที่ 1 ด้วยความตื่นเต้นและป้องกันเหตุต่างๆ ที่อาจเกิดขึ้นได้ จึงรีบมาลงบันทึกประจำวันและจะเดินทางไปขึ้นเงินรางวัลกับญาติ,สำหรับ น.ส.ณภัทร เป็นหลานสาวของ นพ.วิชัย ชัยจิตวณิชกุล ผอ.รพ.เพ็ญ อ.เพ็ญ จ.อุดรธานี อดีต รมช.พาณิชย์ ในรัฐบาลพลเอกชวลิต ยงใจยุทธ ผู้สื่อข่าวโทรศัพท์ไปสอบถาม นพ.วิชัย เจ้าตัวกล่าวยอมรับว่า น.ส. ณภัทรเป็นหลานสาว ถูกหวยรางวัลที่ 1 ประจำงวดวันที่ 1 มิ.ย.61 เป็นเงิน 48 ล้านบาทจริง หลานสาวทำธุรกิจส่วนตัวเล็กๆ แต่เป็นคนชอบทำบุญ เดินทางไปกราบพระธาตุพนมแล้วเลยไปทำบุญที่มุกดาหารและซื้อลอตเตอรี่เลขท้าย 17 ซึ่งเป็นเลขวันเกิดของเขาที่เกิดวันที่ 17 กรกฎาคม 2521 จากนั้นได้กลับมาไหว้พญาเต่างอยและไหว้ปู่ศรีสุทโธ แม่ย่าปทุมมา ขอให้ถูกรางวัลใหญ่ ต่อมาได้ฝันเห็นพญานาค 2 ตนมาหามีสีดำ และ 7 สี หลานคิดว่าต้องโชคดีแน่นอน กระทั่งมารู้ว่าถูกรางวัลใหญ่ รู้สึกดีใจที่สุด อีก 2-3 วัน จะพาหลานไปขึ้นรางวัลที่กรุงเทพฯและจะแบ่งเงินไปทำบุญ,ส่วนผู้โชคดีรับเงินก้อนโตจากการถูกรางวัลที่ 1 ในงวดนี้อีกรายคือ นายอดิศร บุญทอง อายุ 35 ปี อยู่ที่ ต.โนนหอม อ.เมืองสกลนคร ทำงานเป็นเจ้าหน้าที่ฝ่ายบุคคล มหาวิทยาลัยเกษตรศาสตร์ วิทยาเขตเฉลิมพระเกียรติ สกลนคร หลังโชคดีได้นำลอตเตอรี่หมายเลข 988117 จำนวน 3 ใบ เข้าพบ ร.ต.อ.หญิง มาลินี โมราราษฎร์ พนักงานสอบสวน สภ.เมืองสกลนคร ลงบันทึกไว้เป็นหลักฐาน ผู้สื่อข่าวได้พยายามติดต่อสอบถามได้รับคำตอบว่าไม่ประสงค์จะเปิดเผยรายละเอียดใดๆ,อีกรายเป็นพ่อค้าไข่ไก่หนุ่มใหญ่ โชคดีถูกรางวัลที่ 1 เป็นเงิน 6 ล้านบาท โดยช่วงเย็นวันเดียวกัน ผู้สื่อข่าวได้รับแจ้งจากชาวบ้านว่า มีพ่อค้าขายไข่ไก่ที่ตลาดนัดพอเพียง หมู่ 2 ตำบลบ้านเกาะ อำเภอพระนครศรีอยุธยา จังหวัดพระนครศรีอยุธยา จึงไปตรวจสอบพบพ่อค้าแม่ค้าในตลาดต่างจับกลุ่มพูดคุยกันและร่วมแสดงความยินดีกับนายน้อย รักษาถ้อย อายุ 56 ปี อยู่หมู่ 4 ตำบลบ้านนา อำเภอบ้านนา จังหวัดนครนายก พ่อค้าขายไข่ไก่ที่นั่งคู่อยู่กับ น.ส.พิมสงวน ไกรสมศาสตร์ อายุ 28 ปี ภรรยาสาว ด้วยความดีใจที่มีโชคก้อนโตแบบไม่คาดฝัน,จากการสอบถามนายน้อยเล่าว่า ยึดอาชีพเป็นพ่อค้าขายไข่ไก่มานานกว่า 1 ปี และอยู่กินกับ น.ส.พิมสงวน มา 3 ปีแล้ว เมื่อช่วงเช้าวันนี้มาจัดร้านขายไข่ไก่ตามปกติ มีแม่ค้าขายลอตเตอรี่ขี่รถจักรยานผ่านมาขาย จึงถามหาซื้อเลข 117 ได้มา 1 ใบในราคา 80 บาท ภายหลังผลรางวัลสลากกินแบ่งรัฐบาลออกมา นึกขึ้นได้ว่าสลากที่ตนซื้อตรงกับรางวัลที่ 1 จึงรีบโทรศัพท์หาภรรยา ส่วนเลขที่ซื้อได้โชคมาจากที่ได้ซื้อรถเก๋งฮอนด้า รุ่นซิตี้ สีบรอนซ์เงิน เลขทะเบียน 9677 พระนครศรีอยุธยา เมื่อต้นเดือน เจ้าของรถที่ขายให้บอกว่า ให้ซื้อเลข 117 ทิ้งไว้ด้วย จนได้โชคก้อนใหญ่ครั้งนี้,นายน้อยกล่าวอีกว่าเคยคิดว่าจะเก็บเงินไว้จัดงานแต่งงานกับภรรยาเพราะเขาเป็นคนดี รักตนมากทั้งที่อายุเราสองคนก็ต่างกันมาก แต่เขาก็รักเรา อยู่ข้างกายเรา รักเรามาโดยตลอดและเราก็รักเขามาก ตอนนี้ฝันเป็นจริงแล้ว จากนี้จะเดินทางไปขึ้นเงินรางวัล และจหาฤกษ์แต่งงาน พร้อมกับทำบุญให้กับพ่อแม่ที่เสียชีวิตไปแล้ว ส่วนเงินที่เหลือจะเก็บไว้ฝากธนาคาร เพื่ออนาคตของครอบครัว และจะยึดอาชีพขายไข่ไก่ไปตลอดเนื่องจากเป็นอาชีพสุจริตและเป็นอาชีพที่ทำให้ครอบครัวอยู่ได้จนถึงทุกวันนี้,เศรษฐีใหม่ประจำงวดนี้ อีกคนคือนายบ่าว ไม่มีนามสกุล อายุ 38 ปี ผู้ถือบัตรประจำตัวบุคคลพื้นที่สูง นำสลากกินแบ่งฯ งวดวันที่ 1 มิ.ย. เลข 988117 จำนวน 1 ใบ ถูกรางวัลที่ 1 ได้เงิน 6 ล้านบาท เข้าลงบันทึกประจำวันกับ ร.ต.อ.เกรียงไกร สังขันธิ์ รองสารวัตร (สอบสวน) สภ.สังขละบุรี จ.กาญจนบุรี ในความมีโชคครั้งนี้ นายบ่าวกล่าวด้วยความดีใจว่า มีอาชีพขี่รถ จยย.วินท่ารถประจำทางสังขละบุรี ซื้อลอตเตอรี่จากแผงค้าที่ตลาดเทศบาลวังกะ เงินที่ได้จะนำไปซ่อมแซมบ้านและทำบุญ และเป็นทุนการศึกษาลูกสาว ขณะเดียวกัน มีนายสมชาย ทองผาภูมิพรทวี ผู้ช่วยผู้สื่อข่าวหนังสือพิมพ์ฉบับหนึ่ง นำสลากกินแบ่งฯ 988116 ถูกรางวัลข้างเคียงรางวัลที่ 1 ได้เงิน 100,000 บาท มาแจ้งความไว้เป็นหลักฐานด้วย,ค่ำวันเดียวกันผู้สื่อข่าวไปที่บ้านเลขที่ 92 หมู่ 6 ต.หนองงูเหลือม อ.เบญจลักษ์ จ.ศรีสะเกษ ของนายทินกร คงนาค อายุ 43 ปี กับนางสดศรี คงนาค อายุ 38 ปี สองผัวเมียอาชีพทำสวนทำนา หลังทราบว่าถูกลอตเตอรี่รางวัลที่ 1 เป็นเงิน 12 ล้านบาท พบญาติๆ และเพื่อนบ้านมาแสดงความยินดีจำนวนมาก นางสดศรีได้โชว์ลอตเตอรี่ถูกรางวัลที่ 1 จำนวน 2 ใบมาแสดง กล่าวว่า ช่วงปลายเดือนที่ผ่านมา ไปจ่ายค่าประกันรถแล้วแวะซื้อลอตเตอรี่ที่ปั๊มน้ำมัน ปตท.บ้านน้ำอ้อม ต.น้ำอ้อม อ.กันทรลักษ์ โดยเลือกเลขท้าย 17 แล้ววางไว้หน้ารถไม่ได้ให้ความสนใจ กระทั่งหวยออกจึงนำลอตเตอรี่มาตรวจถึงรู้ว่าถูกรางวัลใหญ่
สาวอุดรฯกลายเป็นเศรษฐินีคนใหม่ หลังถูกรางวัลที่ 1 แบบจัดเต็มยกชุดรวยระเบิดระเบ้อ 48 ล้านบาท ส่วนหนุ่มสกลนครรับเละ 18 ล้านบาท จากรางวัลที่ 1 เหมือนกัน 
ข่าวหน้า 1,หวย 48 ล้าน,สลากกินแบ่งรัฐบาล,รางวัลที่ 1,หวย,ข่าวทั่วไป